Vierde man in hof oor moord op polisiekaptein - Maroela Media
ŉ Zimbabwiese burger (25) het Maandag in die Pretoria-landdroshof verskyn op aanklag van moord op polisiekaptein Kenneth Poortman.
Steven Meda word daarvan beskuldig dat hy saam met drie medepligtiges, Sipho Alfred Tlou (25), Themba Mbowane (34) en Thabo Mampa (wie se ouderdom onbekend is), Poortman (47) op 26 Desember in die Pretoriase middestad gekaap, verskeie kere in die bolyf gesteek en sy liggaam langs die Theo Martin-weg in Mabopane gestort het.
Volgens ŉ polisieverklaring het die beskuldigdes daarna in Poortman se voertuig en met sy dienspistool na Winterveld gegaan waar hulle deur die polisie vasgetrek is.
Meda het Maandag aan hooflanddros Desmond Nair gesê hy verstaan “net ŉ bietjie Engels”. Nair het aan Meda verduidelik dat die aanklagte teen hom tot lewenslange tronkstraf kan lei. Hy het beveel dat ŉ Shona-sprekende aanklaer Dinsdag ter wille van Meda beskikbaar is. Meda sal dan om borgtog aansoek doen.
Die hofverskyning van die vier beskuldigdes is saamgevoeg nadat die ander drie reeds verlede week voor Nair verskyn het op aanklagte van moord, ontvoering, roof met verswarende omstandighede en die besit van ŉ ongelisensieerde vuurwapen.
Kapt. Poortman was getroud met ao. Anne Poortman, woordvoerder van die Pretoria Sentraal-polisiekantoor. Ao. Poortman is in Desember na die moordtoneel ontbied waar sy haar man se liggaam uitgeken het.
Kenneth Poortman Mabopane polisiemoorde Winterveldt
Rowers slaan op Noordwes-bank toe
Wat ‘n las is dit om in SA ‘n geregsdienaar te wees as alle skurke jou teken.
As jou geloof wankei is dit baie montlik dat hulle hulself verloor en ook skurke word.
Sluit toe en gooi die sleutels weg, sonder tolk, sonder verhoor! Jammer ek is hardvogtig, maar “buitelandse kriminele ” kom na SA om hier lekker te leef en glo hulle is bo die wet verhef.